作者:李頎
標題:送皇甫曾遊襄陽山水兼謁韋太守
內容:峴山枕襄陽，滔滔江漢長。山深臥龍宅，水淨斬蛟鄉。元凱春秋傳，昭明文選堂。風流滿今古，煙島思微茫。白雁暮沖雪，青林寒帶霜。蘆花獨戍晚，柑實萬家香。舊國欲茲別，輕舟眇未央。百花亭漫漫，一柱觀蒼蒼。按俗荊南牧，持衡吏部郎。逢君立五馬，應醉習家塘。